b'\n_START_ARTICLE_\nOmar Naber\n_START_SECTION_\nBiografija\n_START_PARAGRAPH_\nNjegova mati Alenka Naber, po poklicu u\xc4\x8diteljica glasbe, natan\xc4\x8dneje klavirja, je po narodnosti Slovenka; o\xc4\x8de, po poklicu zobozdravnik, je po narodnosti Arabec, po rodu iz Jordanije. V prvem razredu osnovne \xc5\xa1ole se je priklju\xc4\x8dil \xc5\xa1olskemu pevskemu zboru in kmalu prevzel vlogo solisti\xc4\x8dnih glasbenih vlo\xc5\xbekov. V \xc5\xa1estem razredu je imel na \xc5\xa1olski prireditvi prvi solisti\xc4\x8dni nastop. _NEWLINE_S pevskim udejstvovanjem je nadaljeval v mladinskem pevskem zboru RTV Slovenija, kmalu zatem \xc5\xa1e v Me\xc5\xa1anem mladinskem pevskem zboru ljubljanskih srednje\xc5\xa1olcev, imenovanem Veter, ki deluje \xc5\xa1e danes. S pisanjem avtorske glasbe je pri\xc4\x8del pri \xc5\xa1estnajstih letih.\n_START_SECTION_\n1999\xe2\x80\x932001: Za\xc4\x8detki\n_START_PARAGRAPH_\nLeta 1999 je ustanovil glasbeno zasedbo, ki z manj\xc5\xa1imi kadrovskimi spremembami deluje \xc5\xa1e danes, s katero ima zabele\xc5\xbeenih \xc4\x8dez 800 nastopov, od tega \xc4\x8dez 100 dobrodelnih. Leta 2001 je na glasbenem nate\xc4\x8daju \xe2\x80\x98Kdo bo osvojil Triglav\xe2\x80\x99 zasedel drugo mesto in takoj zatem podpisal zalo\xc5\xbeni\xc5\xa1ko pogodbo z zalo\xc5\xbebo Nika Records. _NEWLINE_Udejstvoval se je kot spremljevalni vokalist pri mnogih slovenskih izvajalcih, tako pri studijskem snemanju kot na nastopih. Snemal je spremljevalne vokale za razli\xc4\x8dne albume, med drugim za rokovsko skupino D.D.V., za Sa\xc5\xa1o Vrtnarja in njegov album \xe2\x80\x98Persona Non Grata\xe2\x80\x99, za album \xe2\x80\x98Elvis je \xc5\xbeiv\xe2\x80\x99 skupine Rok\xe2\x80\x99n\xe2\x80\x99Band, za Vojislava Djurana (pevca skupine Botri).\n_START_SECTION_\n2004: Bitka talentov\n_START_PARAGRAPH_\n\xc5\xa0ir\xc5\xa1o medijsko prepoznavnost je dosegel konec leta 2004 z zmago na Bitki talentov v oddaji Spet Doma, ki jo je vodil Mario Galuni\xc4\x8d. Nagrada za zmago na Bitki talentov je bil nastop na Emi leta 2005.\n_START_SECTION_\n2005: Prvi evrovizijski nastop\n_START_PARAGRAPH_\nNa Emi je zmagal in istega leta zastopal Slovenijo na izboru za Pesem Evrovizije v Kijevu v Ukrajini z avtorsko skladbo Stop in v polfinalu dosegel 11. mesto, kar je najvi\xc5\xa1ja uvrstitev za slovenskega mo\xc5\xa1kega izvajalca doslej. Istega leta je izdal svoj avtorski prvenec, album s preprostim naslovom \xe2\x80\x99Omar\xe2\x80\x99, s katerega je nanizal kar sedem hitov, katerih ve\xc4\x8dinski avtor je sam - te so: \xe2\x80\x98Vse, kar si \xc5\xbeeli\xc5\xa1\xe2\x80\x99, \xe2\x80\x98Krasen dan\xe2\x80\x99, \xe2\x80\x99Stop\xe2\x80\x99, \xe2\x80\x99Polje tvojih sanj\xe2\x80\x99, \xe2\x80\x99Skrivaj sanjava\xe2\x80\x99, \xe2\x80\x99Omar ti teslo\xe2\x80\x99 in \xe2\x80\x98Ves tvoj svet\xe2\x80\x99. Plo\xc5\xa1\xc4\x8da je bila odli\xc4\x8dna odsko\xc4\x8dna deska za nadaljnjo glasbeno pot. Album se je prodal v ve\xc4\x8d kot 10.000 izvodih. V tem letu je zabele\xc5\xbeil veliko nastopov tudi izven meja Slovenije; na Hrva\xc5\xa1kem, v Bosni in Hercegovini, v Srbiji, Italiji, Avstriji, v Ukrajini, \xc5\xa0paniji in na Slova\xc5\xa1kem. _NEWLINE_Leta 2005 je bil najbolj predvajan avtor v Sloveniji. Kot izvajalec je bil leta 2006 nominiran za Viktorja skupaj s Siddharto in Neisho. Leta 2006 je posnel in izdal tudi debitantsko avtorsko plo\xc5\xa1\xc4\x8do na podro\xc4\x8dju Srbije pod okriljem zalo\xc5\xbebe Mascom. Tretjo avtorsko plo\xc5\xa1\xc4\x8do, imenovano Kareem, je izdal leta 2007. Vsebuje 15 avtorskih skladb. Leta 2014 je izdal svojo \xc4\x8detrto avtorsko plo\xc5\xa1\xc4\x8do, hkrati v Sloveniji in Angliji. Slovenska razli\xc4\x8dica se imenuje \xe2\x80\x99Na glavo\xe2\x80\x99, angle\xc5\xa1ka pa \xe2\x80\x99No Helmet\xe2\x80\x99.\n_START_SECTION_\n2011: Obsodba\n_START_PARAGRAPH_\n2011 je bil pravnomo\xc4\x8dno obsojen za kaznivo dejanje spolnega nasilni\xc5\xa1tva s sedemmese\xc4\x8dno pogojno kaznijo s preizkusno dobo dveh let  za nadlegovanje 21-letnega dekleta 2005.\n_START_SECTION_\n2017: Drugi evrovizijski nastop\n_START_PARAGRAPH_\n25. februarja je zmagal na Emi 2017 s pesmijo \xc2\xbbOn My Way\xc2\xab. Slovenijo je v Kijevu na 62. tekmovanju za Pesem Evrovizije 2017 predstavil v prvem predizboru, 9. maja 2017.'